REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunititetska pitanja

22 Broj:

6. oktobar 2012. godine

B e o g r a d

NARODNOJ SKUPŠTINI REPUBLIKE SRBIJE

 Na osnovu člana 65. stav 2. alineja druga i člana 252. stav 3. Poslovnika Narodne skupštine, Odbor za administrativno-budžetska i mandatno-imunititetska pitanja, na 21. sednici održanoj 6. oktobra 2012. godine, razmatrao je zahtev Tužilaštva za organizovani kriminal KTI. broj 21/12 za ukidanje imuniteta narodnom poslaniku Oliveru Duliću i davanje odobrenja za vođenje krivičnog postupka i određivanje pritvora, i o tome Narodnoj skupštini podnosi sledeći

I Z V E Š T A J

 Nakon obavljene rasprave, Odbor je odlučio da predloži Narodnoj skupštini da donese odluku o ukidanju imuniteta narodnom poslaniku Oliveru Duliću, po zahtevu Tužilaštva za organizovani kriminal KTI broj 21/12, zbog krivičnog dela zloupotreba službenog položaja iz člana 359. Krivičnog zakonika.

 U prilogu ovog izveštaja dostavljamo Predlog odluke o ukidanju imuniteta narodnom poslaniku Oliveru Duliću i zahtev Tužilaštva za organizovani kriminal.

 Odbor predlaže Narodnoj skupštini da razmotri Predlog odluke po hitnom postupku, u skladu sa čl. 167. i 193. Poslovnika.

Za izvestioca Odbora na sednici Narodne skupštine određen je Zoran Babić, predsednik Odbora.

 PREDSEDNIK

 Zoran Babić

 P R E D L O G

 Na osnovu člana 38. st. 4 i 10. Zakona o Narodnoj skupštini (''Službeni glasnik RS'', broj 9/10),

 Narodna skupština Republike Srbije, na sednici \_\_\_\_\_\_\_\_\_\_\_\_\_\_ održanoj \_\_\_\_\_\_\_\_\_\_\_\_ 2012. godine, donela je

O D L U K U

o ukidanju imuniteta narodnom poslaniku

 Ukida se imunitet narodnom poslaniku Oliveru Duliću i daje odobrenje za vođenje krivičnog postupka zbog krivičnog dela zloupotreba službenog položaja iz člana 359. Krivičnog zakonika i određivanje pritvora, po zahtevu Tužilaštva za organizovani kriminal KTI. br.21/12.

RS broj

U Beogradu, \_\_\_\_\_\_\_ 2012.

NARODNA SKUPŠTINA REPUBLIKE SRBIJE

 PREDSEDNIK

 mr Nebojša Stefanović, s.r.

O b r a z l o ž e nj e

 Pravni osnov za donošenje odluke je sadržan u članu 38. st. 4. i 10. Zakona o Narodnoj skupštini kojim je predviđeno da Narodna skupština odlučuje većinom glasova svih narodnih poslanika o ukidanju imuniteta narodnom poslaniku koji se pozvao na imunitet, čime se daje odobrenje Narodne skupštine za pritvaranje, vođenje krivičnog ili drugog postupka u kome se može izreći kazna zatvora. Narodna skupština odluku o ukidanju imuniteta narodnom poslaniku donosi na predlog nadležnog odbora.

 Članom 103. stav 3. Ustava Republike Srbije i članom 38. stav 3. Zakona o Narodnoj skupštini je predviđeno da narodi poslanik koji se pozvao na imunitet ne može biti pritvoren, niti se protiv njega može voditi krivični ili drugi postupak u kome se može izreći kazna zatvora, bez odobrenja Narodne skupštine.

 Kako se narodni poslanik Oliver Dulić pozvao na poslanički imunitet, Odbor za administrativno-budžetska i mandatno-imunitetska pitanja je, na osnovu člana 65. stav 2. alineja druga, na sednici održanoj 6. oktobra 2012. godine, razmotrio zahtev Tužilaštva za organizovani kriminal KTI. br.21/12 za davanje odobrenja za vođenje krivičnog postupka zbog krivičnog dela zloupotreba službenog položaja iz člana 359. Krivičnog zakonika i određivanje pritvora, i odlučio da predloži Narodnoj skupštini da donese odluku o ukidanju imuniteta imenovanom narodnom poslaniku.

 Odbor predlaže Narodnoj skupštini da se odluka donese po hitnom postupku radi obezbeđenja nesmetanog rada nadležnog državnog organa i uslova za njegovo postupanje u skladu sa zakonom.